समाजवादी पार्टी की बैठक में जन समस्याओं पर चर्चा
समाजवादी युवजन सभा की कार्यकर्ता बैठक शनिवार को संगठन के प्रदेशाध्यक्ष सुरेन्द्र सिंह कसाना की अध्यक्षता में हुई। बैठक में प्रदेशाध्यक्ष सहित अन्य वक्ताओं ने कहा कि प्रदेश में अब तक बनी सभी सरकारों ने पूर्वी राजस्थान के साथ विकास के मामले में सौतेला व्यवहार किया है।
इससे भरतपुर संभाग प्रदेश के सभी संभागों से विकास की दृष्टि से अति पिछड़ा बना हुआ है। वक्ताओं ने कहा कि पानी, बिजली, सड़क, शिक्षा स्वास्थ्य जैसी मूलभूत जरूरतों के लिए लोगों को दर-दर की ठोकरें खानी पड़ रही हैं। वर्तमान समय में व्यापारी, किसान, मजदूर, नौजवान सभी त्रस्त हैं। संभाग की सभी सड़कें टूटी पड़ी हैं। किसानों को उनकी उपज का उचित मूल्य नहीं मिल पा रहा है। वक्ताओं ने कहा समीपवर्ती उत्तरप्रदेश में पार्टी की सरकार ने मुख्यमंत्री अखिलेश यादव के कुशल नेतृत्व में प्रदेश को विकास की नई ऊंचाइयों पर पहुंचा दिया है।
वक्ताओं ने कहा कि संगठन की मजबूती प्रदेश के वर्तमान राजनीतिक हालातों को लेकर 7 8 जनवरी को जयपुर में पार्टी का प्रदेश स्तरीय कार्यकर्ता सम्मेलन आयोजित होने जा रहा है। सम्मेलन में अधिक से अधिक कार्यकर्ताओं से पहुंचने का आव्हान किया।
इसके लिए गांव-गांव जाकर पार्टी के समर्थकों कार्यकर्ताओं से संपर्क किया जाएगा। बैठक में मनुज चौहान, डॉ. बलवंत सिंह, गजेन्द्रसिंह, अतुल यादव, मन भान सिंह, पिंकी चौधरी, भागसिंह आदि मौजूद रहे।
hin_Deva hin_Deva hin_Deva hin_Deva awa_Deva